Foto: Str/Global Look Press AQSh prezidenti Barak Obama va AQSh prezidenti lavozimiga nomzod Donald Trampni loydan yasalgan medallar bilan taqdirlash kerak, deb aytdi Kubaning sobiq yetakchisi Fidel Kastro. U shu tariqa milliarderning ilk debatlardagi muvaffaqiyatsizligini AQSh prezidenti siyosati muvaffaqiyatsizligiga tenglashtirdi. "Keling esdan chiqarmaylik, bu yakshanba nomzodlar o‘rtasida debatlar bo‘lib o‘tadi. Ikki hafta avvalgi birinchi debatda tajribali mutaxassis deb hisoblangan janob Tramp Barak kabi mag‘lub bo‘ldi. Endi ularga loy medallar berish kerak", deb yozdi Kastro Granma nashridagi maqolasida. Kubaning sobiq yetakchisi 2008 yilda iste’foga ketib, rahbarlikni ukasi Raul Kastroga topshirgan. Joriy yilning avgustida "komandante" o‘zining 90 yoshini nishonladi.